Kristian Jensen (V), 2001-10-11:
Gode vilkår for unge mennesker er en højt placeret prioritet for Venstre.
Vi ønsker at sikre, at unge mennesker får mulighed for at have et godt udgangspunkt, når de flytter hjemmefra og etablerer sig første gang, ligesom det er vigtigt for os, at unge har mulighed for at spare op til senere uddannelse.
Venstre, Det Konservative Folkeparti, Dansk Folkeparti og hr. Kim Behnke har fremsat det her forslag med det klare formål at fremme den private opsparing i samfundet og dermed give en glimrende mulighed for, at flere mennesker kan etablere sig, når de flytter hjemmefra, og have en tilfredsstillende økonomi under deres uddannelse.
Hvad andre intentioner, den socialdemokratiske ordfører i sin leden efter argumentation for at afvise forslaget måtte finde frem, kan blankt afvises.
Glem det, og lad os få en reel debat om det forslag, der ligger, i stedet for at trække argumenter ind, der ikke hører hjemme her, i et forsøg på at finde en begrundelse for at afvise forslaget.
Forslaget vil give en mulighed for at indskyde
større beløb på børneopsparingen
, uden at renteindtægter herfra bliver beskattet, og det er da klart, at det er sådan, at de, der indbetaler mest, også er dem, der får størst glæde af, at det ikke er beskattet.
Men det er min opfattelse - og jeg ved, at skatteministeren og jeg har samme baggrund fra pengeinstitutverdenen - at de forældre, der ønsker at prioritere en god opsparing til deres børn, ikke nødvendigvis er de samme mennesker, som har de højeste indtægter, men de mennesker, der har det varmeste hjerte for deres børn.
Derfor tror jeg på, at en forbedring af børneopsparingen vil være en bredt formuleret forbedring, som mange i samfundet vil have gavn af. Vi mener, det er en god idé at give børn og unge en ekstra motivation til at spare op til det tidspunkt, hvor de skal etablere sig, for vi ved erfaringsmæssigt, at der er store udgifter i forbindelse med f.eks. køb af en andelslejlighed, indskud i lejebolig og køb af møbler og andet udstyr.
For så vidt angår uddannelsesopsparingen, er der ingen tvivl om, at den i sin tidligere form var en rigtig god ordning, som led under en manglende viden om den, men som var på vej til at blive en succes.
Muligheden for at spare op til udbetaling i rater som supplement til SU'en var med til at gøre det attraktivt at spare op på forhånd, således at de studerende ikke i lige så høj grad følte sig presset til at have erhvervsarbejde ved siden af studierne.
At have arbejde ved siden af studierne er for mange en god mulighed for at omsætte den lærte teori i praksis eller at undersøge grænseområderne af studierne eller måske endda lære noget helt andet end det rent studiefaglige.
Men med en forbedret uddannelseskonto vil det i højere grad være resultatet af et positivt tilvalg end af nødvendighed. Med det her forslag om en moderniseret uddannelsesopsparing gives de unge en mulighed for at lave en god opsparing, inden de påbegynder en uddannelse, hvilket jeg har utrolig svært ved at se at nogen kan være modstander af.
Jeg vil også gerne ramme en pæl igennem myten om, at Venstre skulle fremsætte forslag, der ikke er finansieret.
Dette forslag er, som mange andre af de forslag, Venstre fremsætter i den her folketingssamling, en del af vores finanslovudspil, hvor vi har stillet forslag om nye initiativer, der vil betyde lavere skatteprovenu, men vi har også stillet forslag om en masse besparelser.
Så ethvert fremsat forslag fra Venstre vil være finansieret krone for krone. Ved at hæve grænserne her vil vi motivere til opsparing, og det vil både give en samfundsmæssig fordel og hjælpe unge mennesker til en bedre start ved etablering eller en uddannelse.
Venstre kan kun varmt anbefale forslaget.
Nu er det jo lidt uden for det forslag, der er på dagsordenen, men man kan tydeligt høre, at det piner
Det er Venstre.
Det er vi bl.a., fordi vi er villige til at indgå kompromiser og til at få gennemført så meget som muligt af Venstres politik.
Det er klart, at hvis vælgerne ved det kommende valg giver Venstre 90 mandater i Folketinget, kan vi indføre 100 pct. af Venstres politik, men så lang tid det ikke er sådan, og så lang tid vi ønsker at indgå i SU-forliget, er vi nødt til at gå på kompromis.
Det gør vi også, men jeg kan love hr. Frank Aaen, at Venstre til enhver tid vil forsøge at få gennemført endnu mere af Venstres politik i denne her Folketingssal, og hr. Frank Aaen er meget velkommen til at lægge stemmer til, hvis han ønsker det.